Morton (ravintola)

Morton  on suomalainen ravintolaketju, johon kuuluu kesäisin toimivia, merikontteihin rakennettuja burgerravintoiloita sekä Helsingissä ympärivuotisesti toimiva Morton-ravintola.

Historia 
22-vuotiaat Jarna Kaplas, Petri Virta ja Iiro Lyytinen perustivat Rautalammille 300-paikkaisen Morton-ravintolan ja keikkapaikan kesällä 2010. He olivat parikkymppisiä yrittäjyyden opiskelijoita jyväskyläläisestä Tiimiakatemiasta. Heillä oli työkokemusta ravintola-alalta yhteensä vain 2,5 kuukautta. Virta ja Lyytinen olivat kotoisin 3000 asukkaan Rautalammilta Kaplas naapurikunnasta Suonenjoelta. 
Ravintola perustettiin entiseen rautakauppaan, jossa oli 300 neliötä. Paikka remontoitiin talkoissa, johon saapui 70 paikallista ihmistä. Paikka nimettiin 1700-luvulla eläneen yhdysvaltalaisen poliitikon mukaan. John Mortonin isoisoisän juurien kerrotaan olevan Rautalammilta.
Liikeideaa ihmeteltiin yleisesti, mutta paikasta tuli suosittu. Viiden vuoden aikana paikalla keikkaili noin 150 artistia, muun muassa JVG, PMMP, Jukka Poika, Sound Explosion Band, Jätkäjätkät, Samuli Putro ja Petri Nygård. Kun yrittäjiä houkuteltiin muillekin paikkakunnille, he keksivät idea merikontteihin rakennetuista ravintoloista. 

Ensimmäinen konttiravintola perustettiin kesällä 2013 viikoksi Helsingin Kansalaistorille osana Rautalammin kunnan markkinointitempausta. Helsingistä kontti siirrettiin Pieksämäen torille.

Rautalammin Morton-ravintola suljettiin vuonna 2014.

Vuonna 2015 Rautalammin Morton myytiin uudelle yrittäjälle. Kaplas osti muun liiketoiminnon itselleen ja alkoi pyörittää kesäisin toimivia konttiravintoloita. Konttiravintoloita oli kolme, Pieksämäellä, Varkaudessa ja Äänekoskella, jonne avattiin yli 100-paikkainen ravintola. Yhtiön liikevaihto oli yli puoli miljoonaa euroa. 

Vuonna 2017 yhtiön liikevaihto oli noin 800 000 euroa.

Toukokuussa 2018 avattiin ensimmäinen Morton-ravintola Jyväskylään, Rantaraitin varrelle. Ketjun muut ravintolat toimivat Kuopiossa, Varkaudessa ja Äänekoskella. Jyväskylän ravintolassa oli 50 paikkaa, joista puolet sisällä. Maa-alueesta tehtiin viiden vuoden sopimus. Kahdesta kontista rakennettu ravintola oli 20 metriä pitkä ja ketjun ensimmäinen konttiravintola, jossa sai syödä sisällä.

Vuonna 2019 konttiravintoloita toimi Jyväskylässä, Kuopiossa,  Pieksämäellä, Varkaudessa ja Äänekoskella. Ketjun liikevaihto oli noin kaksi miljoonaa euroa.

Alkuvuonna 2020 Virta palasi yrityksen luovaksi johtajaksi. Maaliskuun puolivälissä yritys allekirjoitti esisopimuksen Helsingissä sijaitsevasta konttiravintolasta. Kesällä Morton-ketjussa toimi merikontteihin rakennettuja burgerravintoloita Joensuussa, Jyväskylässä, Kuopiossa, Pieksämäellä ja Varkaudessa. Koronapandemian vuoksi ne alkoivat myydä ensimmäistä kertaa take away -annoksia. Ravintolakauppa vahvistettiin kesäkuussa. Konttiravintoloissa oli yhteensä 60 työntekijää ja niiden yhteinen liikevaihto oli noin 2,7 miljoonaa euroa. Ensimmäinen ympärivuotinen ravintola avattiin syksyllä Helsinkiin, kun yritys oli ostanut Ruoholahdenrannassa sijainneen konttiravintola Cargon liiketoiminnan. Ravintolassa oli 150 asiakaspaikkaa, joista 50 sisällä ja sata kesäterassilla. Paikkaa alettiin remontoida syyskuun lopussa ja  ravintola avattiin marraskuussa.

Toukokuussa 2021 Morton palasi Rautalammille avaten sinne ketjun ensimmäisen kahvilan. Aamiaiseen ja pancakesiin keskittynyt kahvila rakennettiin konttiin. Ketjulla oli ravintoiloita myös kuudella muulla paikkakunnalla: ympärivuotisesti toimivan Helsingin lisäksi sillä oli kesäravintolat Jyväskylässä, Joensuussa, Kuopiossa, Pieksämäellä ja Varkaudessa.

Organisaatio
Yrityksen emoyhtiö on Emäpitäjän Anniskeluravintolat Oy, jonka tytäryhtiössä Morton Moment Oy pyörittää Helsingin ravintolan toimintaa. Vuonna 2020 ketjuun kuului viisi kesällä toimivaa konttiravintolaa sekä ympärivuotinen konttiravintola Helsingissä.

Tunnustuksia
Vuonna 2019 Kaplas palkittiin vuoden nuorena yrittäjänä ja kutsuttiin Linnan juhliin.

Lähteet

Aiheesta muualla 
 Ravintola Mortonin sivusto

Ravintolat Helsingissä